УМБАЛ Бургас и БЧК отличиха заслужили кръводарители - E-BURGAS - Новинарски портал, отразяващ събитията от обществено-политическия живот на Бургас и региона.
11.06.2020г. 12:43ч.
УМБАЛ Бургас и Българският червен кръст отличиха днес заслужили кръводарители и институции, допринесли за популяризирането на доброволното и безвъзмездно кръводаряване. Почетните грамоти бяха връчени от акад. Христо Григоров - председател на БЧК и проф. д-р Красимир Гигов, генерален директор на организацията. Събитието е традиционно и се провежда по повод 14 юни, Световен ден на доброволния и безвъзмезден кръводарител.
Милиони хора по света дължат живота си на други хора, които никога не срещат - хора, които даряват кръвта си доброволно и безвъзмездно. Хората винаги имат нужда от кръв, дори по време на пандемия - това е мотото, под което БЧК организира отбелязването на този ден. "Благодарим и се покланяме пред всички Вас, защото Вашата кръв помогна на пострадали в катастрофи, оперирани, родилки, недоносени бебета", поздравиха кръводарителите изпълнителният директор на УМБАЛ Бургас д-р Бойко Миразчийски и началникът на Отделението по трансфузионна хематология д-р Тодор Бояджиев.
Ваня Гочева - икономист, търговски мениджър в "Уникредит Булбанк". За първи път е дарила кръв на 18 години. Оттогава го прави всяка година. По нейна инициатива са организирани акции по кръводаряване на работното й място в банката. Включва се като кръводарител и по време на извънредното положение.
Момчил Момчилов, адвокат. От 1990 г. досега е дарил кръв над 60 пъти. Родителите му са редовни кръводарители през целия си живот, майка му е дарила над 100 пъти и е била отличена със златна значка за съществен принос в развитието на кръводаряването.
Марина Димова - учител по география и икономика в Търговска гимназия - Бургас. Доброволен и безвъзмезден кръводарител от 30 години, дарила кръв над 40 пъти С личен пример успява да мотивира своя клас ученици да направят своето първо кръводаряване.
Йордан Иванов - бивш председател на Студентски съвет към Университет "Проф. д-р Асен Златаров", инициатор на кръводарителски акции и радетел на доброволното и безвъзмездно кръводаряване. Дарил над 30 пъти кръв.
Янка Батилова - медицинска сестра в Отделение по трансфузионна хематология, с над 40 години стаж. Личната й ангажираност към темата за кръводаряването допринася за мотивацията и избора на човека да бъде кръводарител.
Институции: Професионална гимназия по строителство, архитектура и геодезия "Кольо Фичето", с директор инж. Даниела Симеонова, Професионална гимназия по механотехника и електротехника с директор инж. Роза Желева, Търговска гимназия с директор г-н Павел Чепов и Институт за здравно образование. Те са отличени за организацията и участието си в проекта "Това не си го правил", насочен към популяризирането на доброволното и безвъзмездно кръводаряване сред завършващите абитуриенти. И в трите училища се проведоха кръводарителски акции, в които участваха над 100 човека - ученици и учители.
Пет нови специалисти подсилват УМБАЛ-Бургас Лекари от Бургас сигнализират: Увеличават се случаите с родителска небрежност Дариха респиратор на УМБАЛ-Бургас, наблюдават реанимацията с нова система Расте броят на кръводарителите в УМБАЛ-Бургас Ето как ще изглежда УМБАЛ-Бургас след три месеца Ревматологията на УМБАЛ Бургас получи награда Нов оперативен метод в УМБАЛ Бургас възстановява слуха на пациенти на 100% УМБАЛ-Бургас изпитва постоянна нужда от предпазни консумативи Медицинска сестра-доброволка помага цял месец в Инфекциозното отделение на УМБАЛ Бургас Нови и различни техники прилагат ортопедите в УМБАЛ Бургас
умбал бчк кръводаряване